Дунейпсо чемпионатым макIуэ
ПауэрлифтингымкIэ Евразием и чемпионат Краснодар къалэм щекIуэкIащ. Абы Къэбэрдей-Балъкъэрым и спортсменхэм екIуу зыкъыщагъэлъэгъуащ. КъБР-м и командэ къыхэхам хэт атлет 18-м ящыщу дамыгъэхэр зылъымысар тIу къудейщ. Гупым япэ увыпIэу 10, етIуанэу 2, ещанэу плIы зыIэрагъэхьащ, дунейпсо рекодхэр ягъэуващ.
Къэрэгъэш къуажэм щыщ илъэс 18 зи ныбжь Вэрокъуэ Руслан килограмм 220-рэ зи хьэлъагъ штангэр къиIэтри, дунейпсо рекорд игъэуващ (япэрей рекордыр кг 215-рэ хъурт). Мысостышхуэ Ислъам (кг 59-рэ) штангэ килограмм 210-м пэлъэщри, ныбжьыщIэхэм я рекордсмен хъуащ. ЦIыхухъухэм я деж Жашуев Мурат щылъу килограмми 175-рэ хьэлъагъыр къехъулIащ икIи Мысостышхуэми хуэдэу спортымкIэ дунейпсо классым и мастерым и мардэхэр игъэзэщIащ. Сэхъу Жыраслъэнрэ Гъуэз Муратрэ штангэ IэтынымкIэ УФ-м спортымкIэ и мастерым и мардэхэр, Вэрокъуэхэ Резуанрэ Русланрэ щылъу штангэм пэлъэщынымкIэ мастерым и мардэхэр ягъэзэщIащ. Апхуэдэуи япэ увыпIэхэр къахьащ МыкIуэф Аскэррэ Гъубж Iэдэмрэ. Атмурзаев Азэмэтрэ Вэрокъуэ СулътIанрэ ещанэ хъуащ.
Апхуэдэ зэхьэзэхуэхэм япэу хэта, Токаревэ Наталье зи тренер КъБР-м и цIыхубз командэ къыхэхам фIыуэ зыкъигъэлъэгъуащ. Спортсменкэхэм, я унафэщIри ящIыгъуу, япэ увыпIэхэр зыIэрагъэхьащ. «Кабардино-Балкарская правда» газетым Iэ тедзэнымкIэ и менеджер Токаревэ Наталье республикэ цIыхубз пауэрлифтингым и тхыдэм щыяпэу спортым и мастер хъуащ. Езым и хьэлъагъыр килограмм 47,5-рэщ, ауэ, абы штангэ килограмми 107,5-рэ зи хьэлъагъыр иIэтын хузэфIэкIащ. Абы и ехъулIэныгъэм тригъэгушхуауэ фIагъ лъагэ къагъэлъэгъуащ Тэтэр ФатIимэ, Подлабошниковэ Антонинэ, Шэбэзджэрий Иннэ, Танковэ Еленэ, Богандовэ Маринэ сымэ.
КъБР-м пауэрлифтингымкIэ и федерацэм и президент, дуней псом, Европэм, Урысейм я рекорд- смен, тIэунейрэ Урысейм и чемпион, республикэм и командэ къыхэхам и тренер нэхъыщхьэ Гъубж БетIал зэрыжиIамкIэ, Мысостышхуэ Ислъам, Вэрокъуэ Руслан, Токаревэ Наталье, Богандовэ Маринэ сымэ Iэмал ягъуэтащ дунейпсо чемпионатым хэтыну. Ар мы гъэм и шыщхьэуIум Мэзкуу щекIуэкIынущ.
— Ди спортсменхэм текIуадэ щымыIэу «Легион» спорт залым зыщагъэсэнымкIэ сыт щыгъуи закъыщIэзыгъакъуэ иджырей гуманитар академием и ректор Атабиев Алий фIыщIэ худощI, — къыхигъэщащ Гъубжым.
Уэрдокъуэ Женя
